København, 2. juli 2013

VEGA & Beatbox Concerts præsenterer **AlunaGeorge: Hypet og anerkendt britisk electropop-duo til VEGA***Den unge duo AlunaGeorge er et af de mest omtalte navne på den europæiske musikscene netop nu. De to briter har en række hits bag sig, og debutalbummet* Body Music *er lige på trapperne. Den 5. november spiller de i VEGA – deres første koncert i landet.*

De er blevet rost til skyerne i både blogs og store medier som BBC og hitter med “[Your Drums, Your Love](http://www.youtube.com/watch?v=VfCSx5641U4)” og “[Attracting Flies](http://www.youtube.com/watch?v=7d_HD89ZlJE)”. Den unge duo [AlunaGeorge](http://www.alunageorge.com) er på alles læber for tiden, og nu kan de for første gang opleves live i Danmark, når de betræder scenen i Lille VEGA den 5. november med debuten *Body Music* i bagagen.

**Aluna møder George og sød electropop opstår**
AlunaGeorge består af Aluna Francis og George Reid, der mødte hinanden for fire år siden i deres fælles hjemby, London. Aluna er sangerinden og skriver bandets melodier og tekster, mens produceren George styrer elektronikken og arrangerer numrene, så de kommer til at lyde som helheden AlunaGeorge.

Duoens numre har en dyb basbund, samples og knitrende beats, men med R&B-pop på toppen, leveret med britisk accent af Aluna. Sammen får Aluna og George den elektroniske popmusik til at lyde frisk og tiltrækkende, som på en af deres tidlige singler “[You Know You Like It](http://www.youtube.com/watch?v=cmXZuv5BaHg)”.

**Udvalgt af BBC**
Deres debutalbum *Body Music* udkommer den 29. juli og er en af de mest ventede debuter i år, ikke mindst i hjemlandet, hvor der især er blevet sat fokus på AlunaGeorge af BBC og Brit Awards. Duoen kom i top tre til Brit Awards’ Critics’ Choice Award og nummer to i BBC’s Influential Sound of 2013, med de ligeledes VEGA-aktuelle Haim på en førsteplads.

Også de danske medier har fået øjnene op for AlunaGeorge. Både GAFFA og Soundvenue har duoen på deres lister over udenlandske navne, der bliver store i 2013. Desuden er hittet “Your Drums, Your Love” samt Disclosure feat. AlunaGeorge-hittet ”[White Noise](http://www.youtube.com/watch?v=bkk2H3Ztrfk)” blevet spillet flittigt på P3. Soundvenue har også taget varmt imod duoen, og her har AlunaGeorge allerede tre gange været repræsenteret som ugens Top Track.

**Fakta om koncerten**

AlunaGeorge (UK)

Tirsdag den 5. november 2013 kl. 21.00

Lille VEGA, Enghavevej 40, 1674 Kbh. V
Pris: 160 kr. + gebyr

Billetsalget starter fredag den 5. juli kl. 10 via VEGAs hjemmeside, Billetlugen.dk og Fona-butikker.

[Læs mere og køb billet til koncerten med AlunaGeorge](http://vega.dk/arrangementer/alunageorge-12002.html).

**For yderligere oplysninger kontakt venligst**

Camilla Grausen

Kommunikationsmedarbejder, VEGA

cg@vega.dk